****

Vydáva Rím.- kat. farský úrad Kokošovce č.118, *telefón:* 77 98 118,

*email:* kokosovce@rimkat.sk

*K o k o š o v s k é z v o n y*

Všemohúci Bože, tvoja Prozreteľnosť je neomylná vo všetkých rozhodnutiach; preto ťa prosíme, odvráť od nás, čo je škodlivé, a daj, aby nám všetko slúžilo na spásu.... To je liturgická modlitba 9. nedele a 9. týždňa cez rok. Týždňa, ktorý sa včera skončil. Božia prozreteľnosť. Tak ťažké slovo . . . a predsa tak každodenné. Len mu uveriť. Veď naozaj nič sa nedeje vo svete a ani v tvojom živote bez toho, aby to Boh nechcel, nedovolil alebo nepredvídal. Aj zlo a hriech, ktoré Boh nechce, no dopúšťa, dovoľuje, vie vo svojom milosrdenstve premeniť na dobré. V tomto končiacom sa týždni, v utorok 1.6., sa bez veľkých slov a príprav začala generálna oprava vo veži farského kostola v Kokošovciach. Pred coronakrízou, keď sme si aj verejne diskutovali a plánovali ako a kde začneme s opravou, boli sme rozhodnutí, že od zeme, „od gruntu“ ako sa vraví. Zasiahla však „vis maior – vyššia moc“, vlastne už spomínaná Prozreteľnosť Božia a celý svet zostal paralyzovaný jedným maličkým množiacim sa vírusom. Chceli sme to my ľudia takto, ale naše myšlienky nie sú Božími myšlienkami a naše cesty...Poznáte to? Veríte tomu? Vo veľkom týždni, v pondelok 29. marca 2021 počas rannej sv. omše, som si pri zvonení na Anjel Pána všimol akýsi dutý zvuk zvona. Večer mi už aj niektorí chlapi hlásili, že čo je vo veži za problém – spred 13. rokov zvarovaný zvon pukol. Hneď v ten pondelok išla sms pre majstrov renomovaných zvonárov, na ďalší týždeň boli tu s obhliadkou a vyjadrením sa k vážnosti stavu, do dvoch dní cenová ponuka prác s príslušným komentárom a vysvetlením. V utorok 20.apríla sa k tomuto zámeru všetci kokošovskí kurátori do jedného vyslovili kladne, za čo im úprimne ďakujem. Najbližší mesiac teda bude vo veži prázdno a ticho. V tomto mesiaci sa bude vyrábať nové srdce, nový moderný pohon a vešiak na cca 90 kg zvon, ktorý daroval kňaz rodák Andrej Ivanecký. Ten je zasvätený nášmu patrónovi - sv. Jánovi Krstiteľovi. Tento kňaz bol na svojej jedinej farnosti ako farár v Nižnom Slavkove a zomrel tam presne na Veľký Piatok 11.4.1941, teda počas vojny a  na kazateľnici, keď práve hovoril o veľkej trpezlivosti spravodlivého Jóba v Starom Zákone. Zomrel v 40 roku života, tento rok uplynie tiež 120 rokov (14.8.) od jeho narodenia. Začali sme mesiac Jún – mesiac Božského Srdca. Opravujeme zvon od kňaza rodáka. Dávame mu nové srdce, pretože to, ktoré tam bolo, bilo zle a bola iba otázka času kedy by pukol aj tento spomínaný zvon. Na Veľký Piatok si pripomíname smrť Pána Ježiša a roztrhnutie chrámovej opony. Ježiš si nechal prebodnúť srdce pre nás všetkých z veľkej lásky. Modlíme sa k Najsvätejšiemu Srdcu Ježišovmu, aby spravil naše srdcia podľa svojho Srdca. Aby naše srdcia svojou Láskou uzdravil i poliečil. Aby práca, ktorá sa vo veži začala sa aj šťastne dokončila ešte na jeseň. Aby naše ľudské srdiečka v hrudi aj zvonové srdcia na vežiach našich kostolov bili vždy tou správnou frekvenciou a na správnom mieste. Bim...

|  |
| --- |
| F A R S K É O Z N A M Y:  * 1. ohlášky: Sviatosť manželstva chcú prijať snúbenci: Michal Kohút, syn Jozefa a Ľubice r. Kračinovskej, narodený v Prešove a bývajúci v Demjate a Ivana Žulová, dcéra Pavla a Jany r. Silvaiovej, narodená v Prešove a bývajúca v Kokošovciach. Kto by vedel o manželskej prekážke, nech to hlási na fare.
* Nové počty v kostoloch: Podľa aktuálneho Covid - automatu sa náš okres zajtra 7. 6. dostáva do žltej farby. V interiéri môže byť 50 % kapacity z celkového počtu miest na sedenie. Veľmi pekne preto prosíme kurátorov jednotlivých kostolov, aby tieto nové počty zohľadnili a veriacich usmernili minimálne v tom, aby sa jasne vedelo koľkí si môžu sadnúť. Zároveň nás však naša občianska autorita žiada o zoznam účastníkov. Teda nezapisujeme sa dopredu, ale nech sa každý zapíše buď pred, alebo po sv. omšiach. Respirátor už netreba, stačí rúško...
* Tretiaci: Katechéza *proprijímajúcich tretiakov* bude v sobotu 12. 6. o 10 h v Kokošovciach. Prosíme príďte všetci. Prvé sv. prijímanie bude v našej farnosti posunuté o dva mesiace teda v nedeľu 1.8.2021 o 10.30 hod. v Kokošovciach.
* Sčítanie ľudí: "Povzbudzujeme tých, ktorí sa v rámci sčítania obyvateľov nestihli elektronicky sčítať, aby tak urobili s pomocou asistentov, a nezabudli pritom uviesť svoje vierovyznanie. Asistované sčítanie prebieha do 13. júna, a to dvoma spôsobmi: Možno prísť osobne na miesto zriadené obecným/mestským úradom, a tam sa sčítať (čo je najlepšie). Alebo možno zavolať na obecný/mestský úrad a požiadať, aby k vám prišiel mobilný asistent. V takom prípade, samozrejme, treba dať POZOR NA PODVODNÍKOV. Ak ste nikoho nevolali, nikto k vám nemá čo chodiť! Ak ste zavolali, musí sa preukázať preukazom asistenta! Služba je úplne bezplatná a vôbec nič sa pri nej nepodpisuje. Samozrejme, vyplnenie údajov sčítania je užitočné pre našu obec/naše mesto, i pre našu Cirkev. Nezabudnite sa preto do 13. júna sčítať, ak ste tak ešte neurobili. Ďakujeme!
* NOVÍ BIRMOVANCI: Prvé stretnutia s p. farárom budú v stredu 9.6. na Zlatej Bani a v piatok 11.6. v Dulovej Vsi hneď po sv. omšiach *(cca 18.40h)* v kostoloch. Doneste so sebou aj vyplnenú a podpísanú prihlášku. Môžu prísť aj z Kokošoviec a zo Žehne, ak by im zasa budúci týždeň nevyhovoval.
* Adorácia: 1 h pred sv. o. Kokošovce  vo ŠTVR., Žehňa v PIA od 16.15h, Dulova Ves v PIA od 16 h. A na Zlatej Bani v stredu od 17.30 h.
* Oznam rómom: Rómske deti hlavne zo Žehne, ktoré sa chcú naozaj pripravovať na prvé sv. prijímanie nech sa zapíšu u p. Beáty Vaniščákovej do budúcej nedele a nech prídu na sv. omšu o 10.45 hod. Minimálny vek detí je 5 roč. ZŠ alebo starší.
* Slávnosť Srdca Ježišovho: V piatok 11.6. je svetový deň modlitieb za posväcovanie kňazov. Pri verejnom recitovaní modlitby najmilší Ježišu, môžu veriaci za obvyklých podmienok získať úplné odpustky.

Pokojný júnový čas Vám prajú a žehnajú Vás +++ *kaplán Štefan a farár Ľubik* |
| BOHOSLUŽBY Farnosti KOKOŠOVCE10. týždeň Obdobia Cez rok (7.6.2021 – 13.6.2021)

|  |  |  |  |  |  |
| --- | --- | --- | --- | --- | --- |
| 7.6. | PO | *Pondelok* *10. týždňa cez rok* | KOKOŠOVCE | 7.00 | ZBP bohuznámej rodiny |
| DULOVA VES | 18.00 | + Pavel + Anna a ost. r. Gmitrovej a Marcinovej *č.227* |
| 8.6. | UT | *Utorok* *10. týždňa cez rok* | ZLATÁ BAŇA | 13.00 | + František Hudák - *pohrebná* |
| KOKOŠOVCE | 18.00 | + Ján + Mária a ost r. Oravcovej *č.34* |
| 9.6. | ST | *Streda* *10.týždňa cez rok* | ZLATÁ BAŇA | 18.00 | + Helena Gomulecová – *pohr.* |
| ŽEHŇA | 18.00 | + Alžbeta Mačová |
| 10.6. | ŠT | *Zo zajtrajšej slávnosti* | DULOVA VES | 18.00 | + r. Leškovej + r. Hlubikovej *č.86* |
| KOKOŠOVCE | 18.00 | + Ondrej + Gizela + Ondrej *č.199* |
| 11.6. | PIA | *Najsvätejšieho Srdca Ježišovho, Slávnosť* | DULOVA VES | 18.00 | ZBP Agáta s rod. *č.49* |
| KOKOŠOVCE | 18.00 | Za ružencové bratstvo |
| ZLATÁ BAŇA | 17.00 | Za ružencové bratstvo |
| ŽEHŇA | 17.00 | Za Boží ľud farnosti |
| LESÍČEK | 18.00 | *Sv. liturgia* |
| 12.6. | SO | *Zo zajtrajšej nedele* | DULOVA VES | 18.00 | ZBP bohuznámej rodiny |
| KOKOŠOVCE | 18.00 | ZBP Pavol, Božena, Peter Lívia, Sofia *č.188* |
| 13.6. | NE | *11. nedeľa cez rok* | DULOVA VES | 8.00  | Poďakovanie za 50 r. Márie a ZBP celej rod. *č.47* |
| KOKOŠOVCE | 8.00 | Vlastný úmysel |
| 10.30 | ZBP rod. Olejárova *č.248* |
| ZLATÁ BAŇA | 9.15  | Vlastný úmysel |
| ŽEHŇA | 9.30 | ZBP r. Strakova, Ferkova, Rajnova *č.54* |
| 10.45 | Za Boží ľud farnosti |
| LESÍČEK | 8.00 | *Sv. liturgia* |

Ó, môj Ježišu, verím v teba, klaniam sa ti, dúfam v teba a milujem ťa ! 1. Falošná predstava o Bohu – Boh ako hodinár

Tento Boh všetko zostrojil, je na začiatku celého stvorenstva a teda aj všetkých viditeľných vecí, ale už sa O NIČ VIAC NESTARÁ. Príde až na konci svet súdiť. Je tu, ale nič nerobí, dobré ani zlé. Boh sa stará LEN o veci nebeské. Necháva nás tak - napospas - alebo mnohí bolestne povedia „napospas osudu“. Dôsledkom tohto pohľadu bude - ak sa Boh o nás nezaujíma, prečo by som sa o neho mal zaujímal ja?! Natiahol raz hodiny sveta a teraz mu je všetko jedno. Teda musíme si to tu zariadiť sami. Všetky svoje problémy si musíme vyriešiť sami. A kto si ich nevyrieši a nemá známosti, tak má smolu. Ale ak človek stavia hodnoty sám na sebe, potom . . . spomeňme si na fašizmus, rasizmus, komunizmus . . ., ako sa postavíme k eutanázii, potratom ? Kto stanovuje normy? Ateizmus rovno povedal, že keď náboženstvo nič neovplyvňuje, tak ho nie je treba. Výsledkom však je ľudská opustenosť, studená samota a beznádej. Človek nevie, kým je, kam ide, ako to všetko skončí. My si tiež často skúšaní rôznymi situáciami a ťažkými okolnosťami myslíme, že sa Boh o nič nestará a nie sme ani ateisti. Ale Biblia hovorí o Bohu čosi iné: *„Veď Boh tak miloval svet, že dal svojho jednorodeného Syna, aby každý, kto v neho verí nezahynul, ale mal život večný.“ (Jn 3,16)* BOH MOCNE ZASIAHOL DO SVETA! *„Hľa, panna počne a porodí syna a dá mu meno Emanuel - to je Boh s nami.“ (Iz 7,14)* Biblia ho nazýva EMANUEL - BOH JE STÁLE S NAMI ! Už v Starom zákone Boh povedal krásne slová o Jeruzaleme, ale platí to o každom z nás: *„Hľa, do dlaní som si ťa vryl“ (*Iz *49, 16)*. Sme pevne vrytí do Božích dlaní a čo je v nich vryté, nedá sa len tak ľahko vyrvať. Boh je reálne a každodenne prítomný v našom živote aj v tomto svete. Otázky pre teba: Máš osobnú skúsenosť s tým, že Boh je živý ? Zažívaš osobne Jeho moc ? Je pre teba Boh živý, alebo spiaci hodinár ? Máš pocit, že si so všetkým musíš poradiť sám, že On sa o nič nestará, že je to iba na tebe ? O čo si ho konkrétne osobne a na kolenách dnes poprosil ? A vieš tu prosbu aj teraz zopakovať ? |